Prokureur steel glo van kliënt se boedel(Argieffoto) ŉ Voormalige prokureur het Maandag in die Port Elizabethse streekhof verskyn op aanklag van diefstal. Hy word daarvan beskuldig dat hy R261 000 van ŉ kliënt se boedel, wat hy as eksekuteur hanteer het, gesteel het. Lt.kol. Philani Nkwalase, woordvoerder van die Valke, sê die prokureur, Gavin du Plessis (48), was slegs geregtig op ŉ fooi van R 60 000 vir die diens wat hy in Junie 2008 as eksekuteur gelewer het. “Die ondersoek wys egter dat Du Plessis ŉ totaal van R320 000 van die kliënt se boedelrekening na sy eie persoonlike bankrekening oorbetaal het,” sê Nkwalase. Toe die begunstigdes nie die boedelgeld ontvang het nie, het hulle dit aan die Valke in Port Elizabeth rapporteer. Nkwalase sê Du Plessis is in 2009 van die prokureursrol geskrap. Du Plessis het skuldig gepleit op die aanklag van diefstal. Hy sal op 29 Julie vanjaar gevonnis word.